Winkel in ligte laaie | Netwerk24
Winkel in ligte laaie
Deur Annette Theron 09 Oktober 2018 06:00
"Ek dank God dat die vuur nie agtertoe gekom het nie."
Só vertel Mogomat Zane Cupido wie se sakeperseel in Cathcartstraat in Caledon Dinsdagmiddag gedeeltelik afgebrand het.
Zane's is 'n tweedehandse boumateriaal en meubelwinkel.
"Ek het so ná 17:00 die deur van die winkel gesluit. Ek sit altyd alles af en loop dan agterom, want my huis is in die straat hier agter."
Toe hy 'n uur later in kennis gestel word van die brand en die deur van die winkel probeer oopsluit, het die sleutel in die slot afge­breek omdat dit te warm was.
"Die brandweer, polisie en almal was al hier, maar ek kon nie ingaan nie, want daar was te veel rook."
Zane weet glad nie hoe die brand ontstaan het wat 'n groot gedeelte van sy sakeon­der­neming in puin gelê het nie.
Hy wil Lomien en Niël Burger van LRV-sekuriteit bedank vir die wag wat hulle tot sy beskikking gestel het.
"Ek het hulle gebel om te vra wat dit my gaan kos om 'n wag hier te sit. Toe sê mevrou Burger hulle wil niks hê nie, want hulle sien waardeur ek gaan."
Hy is al sedert 1992 in Caledon toe die winkel oopgemaak is.
Cupido het nog geen idee wat die omvang van die skade is nie. "Ek is ook nie verseker nie. Ek sal maar weer van voor af begin." Hy vra dat almal in Caledon hom in hul gebede hou.
Gerrit Haggard, senior brandweerman in Caledon het by navraag bevestig dat hulle 3 Oktober omstreeks 18:40 die oproep ontvang het van die beheerkamer. "Toe ons daar stop, was die winkel reeds aan die brand en het ons volgens protokol die vuur geblus."